  Туспуктэм: Григорий Фомин Майя Бывальцева 27-тӥ куарусёнэ 10 часын Удмуртиысь Кун Кенешлэн сизьыметӥ ӧтчамезлэн нырысетӥ сессиез кутскоз. Улосвыл тӧроен кинюртэм косэтэз (указ) 21-тӥ куарусёнэ элькун тӧрлыкъёслэн нимлыко сайтазы поттӥзы. Кызьы ивортӥз Кун Кенешлэн пресс-службаез, парламентлэн нырысетӥ сессиезлэн нырысетӥ заседанияз Александр Бречалов Удмуртилэн тӧроезлэн ужоскетаз пыроз. Сӥё-дано ужрадэ элькун кивалтэтлэн ёзчиосыз, федерал ёзэсъёслэн улосвыл ёзэсъёссылэн кивлтӥсьёссы, каръёслэн но ёросъёслэн тӧрооссы, вӧсьлык ӧгазеяськонъёслэн азьветлӥсьёссы пыриськозы.  Со сяна, 27-тӥ куарусёнэ Кун Кенешлы тӧроез, солэсь воштӥсьёссэ быръёзы, парламентлэсь ёзсӧзнэтсэ (структура) юнматозы но ялан ужась ӧриослы кивалтӥсьёсты быръёзы. Озьы ик Россиысь Федераци Кенеше Удмуртилэн Кун Кенешезлэсь ыстэм муртсэ бырйыны чакламын. Элькун парламентлэн нимлыко сайтаз заседаниысь меӵак возьматон мыноз. Тодэ вайытом, Удмуртилы тӧроез но Кун Кенешлэн сизьыметӥ ӧтчамаз депутатъёсты быръёнъёсын куара сётон 9-11 куарусёнэ ортчиз. Улосвыллы кивалтӥсез быръёнъёсын 64,37 процентсэ куараосты «Единая Россия» партиен ӵектэм Александр Бречалов люказ. Парламентын вить партиослэн ыстэм муртъёссы ужалозы. 60 мандатъёс тазьы люкиськозы: 49 – «Единая Россия» партилэн, ньыль – ЛДПР-лэн, куинь – КПРФ-лэн, кык – «Справделивая Россия – за правду» партилэн, одӥг – «Родина» партилэн, одӥг – ас кожаз ӵектӥськем муртлэн. Тегъёс: Удмуртия КунКенеш  